**НАРЕДБА**

**ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦАТА В ПРЕДУЧИЛИЩНА ВЪЗРАСТ В ОБЩИНСКИТЕ ДЕТСКИ ГРАДИНИ И УЧИЛИЩА НА ТЕРИТОРИЯТА НА ОБЩИНА ЕЛХОВО**

**Глава първа**

**ОБЩИ ПОЛОЖЕНИЯ**

**Чл.1** Тази наредба определя условията и реда за записване, отписване и преместване на деца в общинските детски градини и училища на територията на община Елхово .

**Глава втора**

**ОРГАНИЗАЦИЯ НА ПРЕДУЧИЛИЩНОТО ОБРАЗОВАНИЕ НА ТЕРИТОРИЯТА НА ОБЩИНА ЕЛХОВО**

**Чл.2**(1) В съответствие с чл. 56 от ЗПУО предучилищното образование се осъществява в общинските детски градини на територията на Община Елхово, а задължителното предучилищно образование - и от общинските училища, които могат да осигурят условия за това, при условията и по реда на държавния образователен стандарт за предучилищното образование и на държавния образователен стандарт за физическата среда и информационното и библиотечното осигуряване на детските градини, училищата и центровете за подкрепа за личностно развитие.

(2) Детската градина е институция в системата на предучилищното и училищното образование, в която се отглеждат, възпитават, социализират и обучават деца от тригодишна възраст до постъпването им в I клас в съответствие с държавния образователен стандарт за предучилищното образование.

(3) В съответствие с чл. 57 от ЗПУО децата постъпват в детска градина на територията на Община Елхово не по-рано от учебната година, която започва в годината на навършване на тригодишната им възраст.

(4) В детските градини на територията на Община Елхово могат да се приемат за отглеждане, възпитание, социализация и обучение и деца на двегодишна възраст – по преценка на родителя и/или при липса на яслена група в съответното населено място и при наличие на свободни места. Предучилищното образование в тези случаи се осъществява при условията и по реда на Наредба № 5 от 03.06.2016 г. за предучилищното образование (обн. ДВ, бр. 46 от 17.06.2016 г., в сила от 01.08.2016 г., издадена от министъра на образованието и науката), като се вземат предвид възрастовите характеристики на детето.

(5) В детските градини на територията на Община Елхово могат да се разкриват яслени групи за отглеждане на деца от 10-месечна до тригодишна възраст.

(6) Децата, постъпили в яслени групи в детските градини, се отглеждат, възпитават, социализират и обучават по стандарти за ранно детско развитие, приети с Наредба на министъра на здравеопазването и министъра на образованието и науката.

(**7**) Детските градини, в които се разкриват яслени групи, се определят с Решение на Общинския съвет.

**Чл.3** В съответствие с чл. 25, ал.(2) и чл. 56 от ЗПУО в общинските училища на територията на Община Елхово може да се извършва и задължителното предучилищно образование на децата при условията и по реда на държавния образователен стандарт за предучилищното образование и на държавния образователен стандарт за физическата среда и информационното и библиотечното осигуряване на детските градини, училищата и центровете за подкрепа за личностно развитие.

 **Чл.4** Предучилищното образование в Община Елхово се осъществява от:

а) ДГ „Надежда” гр. Елхово с изнесени групи в селата Бояново и Маломирово и ДГ „Невен” гр. Елхово с изнесени групи в селата Гранитово и Лесово;

б) ОУ „Св.св. Кирил и Методий” гр. Елхово и ОУ „Св. Паисий Хилендарски” гр. Елхово само за задължително предучилищно образование.

 **Чл.5** Две яслени групи за деца от 10-месечна до 3-годишна възраст са разкрити в ДГ „Невен” гр. Елхово.

 **Чл.6**(1) Предучилищното образование в Община Елхово се организира при спазване на изискванията на раздел I и раздел II от глава втора на Наредба № 5 от 03.05.2016 г. за предучилищното образование.

(2) Задължителното предучилищно образование в основните училища в гр. Елхово се организира само в учебно време (от 15 септември до 31 май).

**Чл.7**(1) Предучилищното образование се организира във възрастови групи, както следва:

1. първа възрастова група - 3-4 годишни, а в случаите на чл. 2, ал. (4) - 2-4 години;

2. втора възрастова група - 4-5 годишни;

3. трета подготвителна възрастова група - 5-6 годишни;

4. четвърта подготвителна възрастова група - 6-7 годишни.

(2) Продължителността на предучилищното образование във всяка от възрастовите групи по ал.1 е една учебна година.

(3) Задължителното предучилищно образование се осъществява в трета и четвърта подготвителна възрастова група.

(4) Предучилищното образование е задължително от учебната година, която е с начало в годината на навършване на 5-годишна възраст на детето, като родителите избират вида на организацията на предучилищното образование. Директорите са задължени приоритетно да осигуряват места за тези деца в трета и четвърта подготвителни групи.

**Чл.8**(1) Децата от възрастовите групи по чл.7, ал.(1) в зависимост от броя им се разпределят в групи.

(2) При недостатъчен брой за сформиране на отделна група от деца в съответната възрастова група по ал. 1 може да се сформира разновъзрастова група.

(3) Броят на групите по ал. 1 в рамките на отделните възрастови групи, както и броят на децата в тях се определят при условията на чл. 60 от Закона за предучилищното и училищното образование и Държавния образователен стандарт за физическа среда и информационно и библиотечно осигуряване на детските градини, училища и центрове за подкрепа на личностното развитие.

(4) Свободни места в детската градина/училище са местата в рамките на определения брой по чл. 60 от ЗПУО, които са останали незаети след записване на всички желаещи деца към определен момент.

**Чл.9** Свободните места за всяка възрастова група се обявяват от директора на съответната детска градина/училище. Същите се изнасят на информационните табла за родителите в детските ясли, детските градини и училищата, а за училищата и в техните сайтове.

**Чл.10**(1) Съгласно изискванията на чл. 14 от Наредба № 5/03.06.2016 г. на МОН предучилищното образование се осъществява при целодневна, полудневна, почасова или самостоятелна организация.

(2) Целодневната и полудневната организация се осъществява в отделни групи в съответствие с чл. 7.(1) на тази Наредба.

(3) Почасовата организация се осъществява за отделно дете в групите за целодневна или полудневна организация, а самостоятелната – за отделно дете извън групите по чл.7, ал.1.

(4) Почасовата организация се осъществява заедно с децата в група за целодневна или полудневна организация, като в една група може да се включват не повече от 2 деца на почасова организация над максималния брой деца, определен в съответните разпоредби на чл. 60, ал. 1 и 2 от ЗПУО.

 (5) Приемът в почасова и самостоятелна организация на предучилищното образование се осъществява от детските градини и училищата, съгласно разпоредбите на ЗПУО и Наредба №5 от 03.06.2016 г. за предучилищното образование и приетите от детските заведения и училища правила, вписани в правилниците им за дейност.

 **Чл.11 (1)** До 31 май родителите / настойниците на децата от детските градини подават заявление, в което посочват през кои месеци от неучебното време (от 1 юни до 14 септември) детето им ще посещава детска градина.

 (2) Директорите на детските градини сформират групи според подадените заявления по ал.1.

(3)През месеците юли и август работи не повече от една детска градина в гр. Елхово.

**ГЛАВА ТРЕТА**

**УСЛОВИЯ И РЕД ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В ОБЩИНСКИТЕ ДЕТСКИ ГРАДИНИ И УЧИЛИЩА НА ТЕРИТОРИЯТА НА ОБЩИНА ЕЛХОВО**

**Чл.12** (1) На видно място в детската градина/училището се обявяват сроковете за организиране и провеждане на приема за първа възрастова група/подготвителна група в училищата.

(2) Записването на децата в общинските детски градини/училищата се осъществява по желание на родителите или настойниците на децата.

**Чл.13** Отговорност на родителите/настойниците е да следят информацията за прием на децата и да спазват сроковете за кандидатстване.

**Чл.14**(1) Кандидатите подават заявление за прием по образец /Приложение № 1/. Кандидатстването се осъществява от родител/настойник на детето или упълномощено от него лице, което носи отговорност за коректността на подадената информация.

(2)При подаване на заявление за прием на детето в детската градина родителите/настойниците се запознават със списъка от медицински изследвания и документи, необходими при записване и постъпване на детето в детската градина.

**Чл.15**(1) Към заявлението по чл.14 (1) се прилагат:

1.Копие от акта за раждане на детето;

2.Други документи, доказващи основание за предимство по чл.18.

(2) При подаване на документите, се представят и оригиналите на съответните документи, необходими за сверяване на данните. Към заявлението в детската градина/училището се прилагат техни копия.

 **Чл.16** Приемът на документите за кандидатстване се извършва от директора на детската градина/училището или от упълномощено със заповед от него лице, които сверяват данните от оригиналите на акта за раждане на детето и документ за самоличност на родителя/настойника. Издава се пореден входящ номер от деловодната система на заведението.

**Чл.17** Родителите/настойниците, които са подали заявление за кандидатстване за прием в повече от една детска градина/училище, задължително посочват това в заявленията си.

**Чл.18** (1) При първо класиране срокът за подаване на заявление за прием на деца, навършващи 3 години в годината на приема за първа възрастова група е в периода от 15 януари до 31 май на съответната календарна година.

 (2) Документи за второ класиране се подават до 31 август.

 (3) Неподадени в срок заявления за прием в първа възрастова група могат да се представят в детската градина и след тази дата, като приемът се осъществява в зависимост от свободните места в съответната детска градина.

**Чл.19** (1) 1.На заседание до 5 юни педагогическият съвет на детската градина съгласува класирането по определените с тази наредба критерии и определя списъка на новоприетите деца при първо класиране. Децата ползващи предимства в съответствие с чл. 18 се приемат преди всички останали.

2. Списъкът на приетите деца се изнася на информационно табло в детската градина до 06 юни.

3. От 06 до 15 юни родителите/настойниците на приетите деца писмено декларират желанието си детето им да бъде записано в съответната детска градина.

4. При непотвърждаване в посочения срок, свободните места се попълват от списъка с децата от второ класиране.

(2) На заседание през м. септември педагогическият съвет на детската градина извършва второ класиране по определените с тази наредба критерии и определя списъка на приетите деца, както и обособяването им в групи за новата учебна година.

(3) Общественият съвет на детската градина дава становище по приема на децата.

 **Чл.20** (1) Приетите в първа възрастова група деца постъпват в детската градина на 4 септември на съответната година. В случай, че 4 септември е почивен ден, те постъпват в детската градина на първия следващ работен ден.

 (2) Прием се осъществява и целогодишно, при наличие на свободни места.

 (3) Свободно място по смисъла на тази наредба за деца от първа възрастова група е незаето място към **04.09.** на съответната година.

**Чл.21** Децата, които не постъпят в детската градина по неуважителни причини и не подлежат на задължително предучилищно образование, отпадат от списъка на приетите и техните места се обявяват за свободни.

**Чл.22** (1) Срокътза подаване на заявление за прием на деца, за подготвителните групи в училищата е в периода от 01 април до 31 май на съответната календарна година.

(2) Списъкът на приетите деца се изнася на информационно табло и в сайта на училището до 05 юни на съответната календарна година.

 (3) Свободните места се изнася на информационно табло и в сайта на училището до 07 юни на съответната календарна година.

 (4) При наличие на свободни места заявления за прием се приемат през цялата учебна година.

 **Чл.23** (1) С предимство при приемане се ползват следните категории деца:

1. Деца със специални образователни потребности;

 2.Дете с трайни увреждания над 50% и/или деца с тежки хронични заболявания, посочени в Приложение № 5 към чл. 21,т. 7 от Наредба № 19 за експертиза за инвалидност на децата до 16-годишна възраст; При деца с експертно решение на ТЕЛК, в което е посочено изрично „ с чужда помощ“, престоя на придружителя се регламентира с Правилника за дейността на всяко детско заведение;

 3.Деца-сираци / без един или двама родители/;

 4.Деца, на които поне един от родителите е с инвалидност от 71 до 100% (доказано с представено копие от решение на ТЕЛК);

 5. Деца на двама работещи или учещи родители;

 6.Друго дете от семейството, което посещава същото или друго детско заведение на територията на община Елхово;

 7.наличие на други деца в семейството с тежки заболявания и с над 70 % ТЕЛК, /НЕЛК , които не са настанени в други социални институции;

 8. Деца-близнаци, тризнаци, четиризнаци и т.н.;

 9.Дете от приемно семейство, по чл. 26 от Закона за закрила на детето;

 10.Дете от център за настаняване от семеен тип,

 11.Деца на родители с постоянен адрес по лична карта и с настоящ адрес по удостоверение за временна адресна регистрация на територията на община Елхово.

 (2) Класирането се извършва по възходящ ред на входящия номер на заявлението.

(3) По силата на чл. 192 от ЗПУО в група в детска градина/училището може да се обучават до три деца със специални образователни потребности.

(4) В случаите, когато на територията на населеното място няма друга група или паралелка, която да осигурява същото по вид образование, броят на децата със специални образователни потребности в конкретна група или паралелка може да бъде по-голям от посочения в ал. 3 след разрешение на Началника на Регионално управление на образованието -Елхово. Предложенията за увеличаване на броя на децата или учениците се правят от екипа по чл. 188 от ЗПУО, а когато не е формиран - по предложение на екипа по чл. 190 от ЗПУО.

(5) Документите, удостоверяващи обстоятелствата по ал. (1),т. 5 могат да бъдат:

1. Документ от учебното заведение, в което учи родителят/настойникът, удостоверяващ, че лицето се обучава там и не е прекъснало обучението си;

2. Документ от работодателя, че родителят/настойникът работи в съответното предприятие, фирма, дружество или друго. Документът съдържа изх. №, мокър печат с подпис и Булстат. За самоосигуряващи се родители - декларация, че е работещ и е регистриран като самоосигуряващо се лице. За земеделски производители - актуална регистрационна карта.

**Чл.24** Когато родителят/настойникът заяви предимство, но не представи необходимите документи за доказването му, заявлението му се разглежда по общия ред.

 **Чл.25** (1) Децата се записват в по-голяма или в по-малка възрастова група на детските градини, когато има обявени свободни места в тях, няма чакащи за прием деца за съответната възрастова група и родителите са заявили съгласие за това. Възможностите за класиране в друга възрастова група са следните:

* двегодишните деца, съгласно чл.2, ал.4, може да се класират само в първа възрастова група;
* децата от първа възрастова група може да се класират и във втора възрастова група;
* децата от втора възрастова група може да се класират и в първа група;
* децата от трета подготвителна възрастова група може да се класират и в четвърта подготвителна възрастова група;
* децата от четвърта подготвителна възрастова група може да се класират и в трета подготвителна възрастова група.

(2) Децата, подлежащи на задължително предучилищно образование в подготвителни групи, независимо от групата, в която са записани, следва да се обучават по програмата за съответната им възрастова група.

(3) При възникване на възможност (освобождаване на място), децата, записани по реда на ал.1, се преместват от директора на детската градина по административен ред в съответстващата им възрастова група.

**Чл.26** При съществуваща възможност на съответната детска градина, децата от първа възрастова група и яслена група се приемат и преди посочения срок.

**Чл.27** Преместването на децата от яслена в първа възрастова група се извършва служебно при навършване на три годишна възраст на детето в началото на учебната година при формиране на групите в детската градина, ако родителят/ настойникът не е заявил друго.

**Чл.28** Децата от останалите възрастови групи се приемат целогодишно при наличие на свободни места по реда на тази Наредба.

**Чл.29** Новоприетите в подготвителните групи деца постъпват в детската градина/училището на 15 септември на съответната година. В случай, че 15 септември е почивен ден, те постъпват в детската градина на първия следващ работен ден.

**Чл.30** Детето постъпва в детска градина на територията на Община Елхово след представяне на изискуемите медицински документи съгласно чл. 4, ал. 2 от Наредба № 3/ 05.02.2007 г. на МЗ за здравните изисквания към детските градини.

 **Чл.31** При записване на детето родителят (настойникът) се запознава срещу подпис с Правилника за дейността на съответното детското заведение/училището.

**Чл.32**(1) Децата в общинските детски градини може да се преместват в други детски градини на територията на Община Елхово през цялата учебна година при наличие на свободни места по реда на тази Наредба.

(2) Децата могат да бъдат премествани от една в друга детска градина след подаване на писмено заявление от родителите/настойниците им до директора на детската градина.

(3) Преместване на дете от една в друга детска градина на територията на Община Елхово е възможно само след заплащане на дължимите такси за ползване на детска градина от Наредбата за определянето и администрирането на местните такси и цени на услуги на територията на община Елхово, за което представя квитанция за платена такса.

 (4) При липса на такъв документ детето не може да бъде записано в друга детска градина на територията на Община Елхово.

 (5) При преместване директорът предава на родителя медицинския картон, в който е вписано докога детето е посещавало детска градина.

**Чл.33(**1) Децата се отписват от детските градини при:

1.изразено писмено желание на родителите/настойниците;

2.в края на предучилищното образование;

 3.по административен ред - при отсъствие за период по-дълъг от два месеца, без уведомяване от родителите.

 (2)Отписването на детето се отразява от директора документално, съгласно нормативната уредба.

**Чл.34** Децата се отстраняват временно от детските градини при неразплатена такса за ползване на детска градина от Наредбата за определянето и администрирането на местните такси и цени на услуги на територията на община Елхово за два последователни месеца от страна на родителите/настойниците.

**Чл.35** (1)Децата от подготвителните групи към общинските детски градини/училища може да се преместват в друга подготвителна група към детска градина/училище през цялата учебна година.

(2) Преместването на територията на Община Елхово е при наличие на свободни места по реда на тази Наредба.

(3) Преместването се извършва с Удостоверение за преместване.

(4) Децата от подготвителните групи могат да бъдат премествани след подаване на писмено заявление от родителите/настойниците им до директорите на приемащата и изпращащата детска градина/ училище.

(5) Родителите/настойниците представят на директора на изпращащата детска градина/училище и служебна бележка от приемащата детска градина/училище за наличие на свободно място за приемане на детето.

(6) За извършеното преместване писмено се информира гл.експерт дейност „Общинска просвета” на Община Елхово .

(7) Промяната в списъчния състав на децата се утвърждава като промяна в Списък образец № 1 и № 2, в сроковете посочени в нормативната уредба.

**Чл.36** Завършването на подготвителна група и постъпването на дете в І клас се удостоверява с Удостоверение за завършена подготвителна група.

**ДОПЪЛНИТЕЛНИ РАЗПОРЕДБИ**

**§.1** За неуредените въпроси в тази Наредба се прилагат разпоредбите на Закона за предучилищното и училищно образование и подзаконовите актове по неговото прилагане.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§1** Тази наредба е приета от Общински съвет-Елхово на основание чл. 59 ал.1 от Закона за предучилищното и училищното образование и чл.7, ал.1 от Наредба №5 от 03.06.2016 г. за предучилищното образование.

**§2** Настоящата наредба влиза в сила след публикуването и в средствата за масова информация.

**§3** Настоящата наредба се приема с Решение ……………….от заседание на ОбС Елхово, Протокол №…………….

**§4** Изпълнението и контрола на тази Наредба се извършва от кмета на община Елхово и/или от определено от него длъжностно лице.

Председател на ОбС-Елхово

 / Николай Тончев/